CELEX ID: 32012D0245

--- ENGLISH ---

Document:
$en_document

Summary:
$en_summary

--- DANISH ---

Document:
8.5.2012
DA
Den Europæiske Unions Tidende
L 121/22
RÅDETS AFGØRELSE
af 26. april 2012
om en revision af Det Økonomiske og Finansielle Udvalgs vedtægter
(2012/245/EU)
RÅDET FOR DEN EUROPÆISKE UNION HAR —
under henvisning til traktaten om Den Europæiske Unions funktionsmåde, særlig artikel 242,
under henvisning til udtalelse fra Europa-Kommissionen, og
ud fra følgende betragtninger:
(1)
I henhold til artikel 114, stk. 2, i traktaten om oprettelse af Det Europæiske Fællesskab blev der den 1. januar 1999 oprettet et økonomisk og finansielt udvalg (»udvalget«).
(2)
Rådet vedtog den 21. december 1998 afgørelse 98/743/EF om de nærmere bestemmelser for sammensætningen af Det Økonomiske og Finansielle Udvalg 
(
1
)
.
(3)
Rådet vedtog den 31. december 1998 afgørelse 1999/8/EF om fastsættelse af Det Økonomiske og Finansielle Udvalgs vedtægter 
(
2
)
; disse vedtægter blev revideret ved Rådets afgørelse 2003/476/EF af 18. juni 2003 
(
3
)
 for at sikre, at udvalget fortsat kunne fungere effektivt efter ti medlemsstaters tiltrædelse den 1. maj 2004.
(4)
Stats- og regeringscheferne fra de medlemsstater, der har euroen som valuta, erklærede den 26. oktober 2011, at det forberedende organ, der er omhandlet i artikel 1 i protokollen (nr. 14) om Eurogruppen, og som består af repræsentanterne for finansministrene fra de medlemsstater, der har euroen som valuta, og for Kommissionen (»Eurogruppens Arbejdsgruppe«), vil blive ledet af en formand på fuld tid. Som følge heraf vil den person, der udnævnes til dette hverv, ophøre med at være embedsmand i en national administration og blive ansat af EU-institutionerne.
(5)
Samme dag erklærede stats- og regeringscheferne fra de medlemsstater, der har euroen som valuta, at de nuværende administrative strukturer, der bistår Rådet og udvalget, dvs. Generalsekretariatet for Rådet og Det Økonomiske og Finansielle Udvalgs sekretariat, vil yde passende støtte til formanden for eurotopmødet og formanden for Eurogruppen under vejledning af formanden for udvalget/Eurogruppens Arbejdsgruppe.
(6)
Udvalget bør kunne vælge sin formand blandt de mest kvalificerede ansøgere, herunder formanden for Eurogruppens Arbejdsgruppe.
(7)
Udvalgets vedtægter bør derfor revideres —
VEDTAGET DENNE AFGØRELSE:
Artikel 1
Det Økonomiske og Finansielle Udvalgs vedtægter, jf. bilaget til afgørelse 1999/8/EF, som ændret ved afgørelse 2003/476/EF, erstattes af teksten i bilaget til nærværende afgørelse.
Artikel 2
Denne afgørelse træder i kraft dagen efter offentliggørelsen i 
Den Europæiske Unions Tidende
.
Udfærdiget i Luxembourg, den 26. april 2012.
På Rådets vegne
M. BØDSKOV
Formand
(
1
)
  
            
EFT L 358 af 31.12.1998, s. 109
.
(
2
)
  
            
EFT L 5 af 9.1.1999, s. 71
.
(
3
)
  
            
EUT L 158 af 27.6.2003, s. 58
.
BILAG
»DET ØKONOMISKE OG FINANSIELLE UDVALGS VEDTÆGTER
Artikel 1
Det Økonomiske og Finansielle Udvalg (»udvalget«) varetager de opgaver, der er omhandlet i artikel 134, stk. 2 og 4, i traktaten om Den Europæiske Unions funktionsmåde.
Artikel 2
Udvalget kan bl.a.
—
høres under beslutningsprocessen vedrørende valutakursmekanismen i Den Økonomiske og Monetære Unions tredje fase
—
forberede Rådets drøftelser om eurokursens udvikling, jf. dog traktatens artikel 240
—
udgøre den ramme, inden for hvilken dialogen mellem Rådet og Den Europæiske Centralbank (ECB) kan forberedes og videreføres af højtstående embedsmænd fra ministerier, nationale centralbanker, Kommissionen og ECB.
Artikel 3
Udvalgets medlemmer og suppleanter varetager deres opgaver ud fra Unionens almene interesser.
Artikel 4
Udvalget mødes under ledelse af formanden i to sammensætninger: enten med de medlemmer, der er udvalgt blandt administrationerne, de nationale centralbanker, Kommissionen og ECB, eller med medlemmer fra administrationerne, Kommissionen og ECB. Udvalget i sin fulde sammensætning gennemgår regelmæssigt listen over spørgsmål, hvis behandling kræver, at de nationale centralbankmedlemmer deltager i møderne.
Artikel 5
Udtalelser, rapporter og meddelelser vedtages af et flertal af medlemmerne, hvis der kræves afstemning. Hvert udvalgsmedlem har én stemme. Når der afgives råd eller udtalelse om et spørgsmål, som Rådet senere kan træffe afgørelse om, kan medlemmerne fra centralbankerne, når de er til stede, og Kommissionen deltage fuldt ud i drøftelserne, men de deltager ikke i afstemningen. Udvalget refererer også mindretalssynspunkter eller afvigende synspunkter, der er kommet frem under drøftelserne.
Artikel 6
Udvalget vælger med et flertal af sine medlemmer en formand for en toårig periode, som kan fornyes. Til formand kan vælges udvalgsmedlemmer, der er højtstående embedsmænd i de nationale administrationer, og formanden for det forberedende organ, der er omhandlet i artikel 1 i protokol nr. 14 om Eurogruppen, og som består af repræsentanter for finansministrene fra de medlemsstater, der har euroen som valuta, og for Kommissionen (»Eurogruppens Arbejdsgruppe«).
Hvis formanden for udvalget er et udvalgsmedlem fra en national administration, delegerer vedkommende sin stemmeret til sin suppleant.
Artikel 7
Hvis formanden for udvalget er forhindret i at varetage sine opgaver, udføres disse af udvalgets næstformand. Næstformanden vælges af et flertal af udvalgets medlemmer for et tidsrum på to år. Til næstformand kan vælges udvalgsmedlemmer, der er højtstående embedsmænd i de nationale administrationer, og formanden for Eurogruppens Arbejdsgruppe, medmindre sidstnævnte er blevet valgt som formand for udvalget.
Artikel 8
Hvis formanden for Eurogruppens Arbejdsgruppe ikke også er formand for udvalget, kan vedkommende overvære udvalgets møder og deltage i drøftelserne, medmindre udvalget træffer anden afgørelse.
Suppleanter kan overvære udvalgets møder, medmindre udvalget træffer anden afgørelse. De deltager ikke i afstemninger. De deltager ikke i drøftelserne, medmindre udvalget træffer anden afgørelse.
Et medlem, der er forhindret i at deltage i et udvalgsmøde, kan delegere sine opgaver til en suppleant eller til et andet medlem. Formanden og sekretæren for udvalget informeres skriftligt inden mødet. Formanden kan undtagelsesvis acceptere andre ordninger.
Artikel 9
Udvalget kan overdrage undersøgelsen af særlige spørgsmål til suppleanter, underudvalg eller grupper. I sådanne tilfælde varetages formandskabet af et udvalgsmedlem eller en suppleant, der er udnævnt af udvalget. Udvalgets medlemmer, suppleanter, underudvalg og grupper kan anmode om ekspertbistand.
Artikel 10
Udvalget indkaldes af formanden på dennes initiativ eller på anmodning af Rådet, Kommissionen eller mindst fire udvalgsmedlemmer.
Artikel 11
Formanden repræsenterer som hovedregel udvalget; navnlig kan udvalget give formanden tilladelse til at referere drøftelser og afgive mundtlige kommentarer om udtalelser og meddelelser, som udvalget har udarbejdet. Formanden varetager udvalgets forbindelser til Europa-Parlamentet.
Artikel 12
Drøftelserne i udvalget er fortrolige. Dette gælder også suppleanters, underudvalgs og arbejdsgruppers drøftelser.
Artikel 13
Udvalget bistås af et sekretariat under ledelse af en sekretær. Sekretæren og sekretariatets personale stilles til rådighed af Kommissionen. Sekretæren udnævnes af Kommissionen efter høring af udvalget. Sekretæren og dennes personale handler efter udvalgets direktiver, når de udfører udvalgets opgaver.
Udvalgets udgifter indgår i Kommissionens overslag.
Artikel 14
Udvalget vedtager selv sin forretningsorden.«

Summary:
Det Økonomiske og Finansielle Udvalg
RESUMÉ AF:
Afgørelse 2012/245/EU — en revision af Det Økonomiske og Finansielle Udvalgs vedtægter
HVAD ER FORMÅLET MED AFGØRELSEN?
Den opretter 
Det Økonomiske og Finansielle Udvalg (EFC)
, som er et udvalg med en central rolle inden for den økonomiske politik, finanspolitikken, skattepolitikken og valutakurspolitikken.
EFC arbejder tæt sammen med 
Europa-Kommissionen
, 
Rådet
, 
Eurogruppen
, 
Den Europæiske Centralbank
 (ECB) og de nationale centralbanker i landene i Den Europæiske Union.
HOVEDPUNKTER
EFC blev oprindeligt oprettet i 1992 under 
Maastrichttraktaten
. Det har følgende opgaver:
at afgive udtalelser på opfordring fra Rådet eller Kommissionen eller på eget initiativ, der skal forelægges disse institutioner
at følge EU-landenes og EU's økonomiske og finansielle situation og efterfølgende jævnligt rapportere til Rådet og Kommissionen, navnligt om finansielle forhold til tredjelande og internationale institutioner
at bidrage til forberedelsen af EU's Råd for Økonomi og Finans (kendt som 
»ECOFIN«
), afgive andre råd og udføre forberedende opgaver, som udvalget tildeles af Rådet
mindst en gang om året at undersøge situationen for 
kapitalbevægelser
 og frihed til at foretage betalinger som følge af anvendelsen af traktaterne og de foranstaltninger, Rådet vedtager
at følge den økonomiske og finansielle situation samt det generelle betalingssystem i de EU-lande, der har dispensation (de lande, hvor Rådet ikke har besluttet, om de opfylder de nødvendige betingelser for indførelsen af euroen), og jævnligt rapportere til Rådet og Kommissionen.
Sammensætning
Udvalget består af højtstående embedsmænd fra de nationale administrationer og centralbanker, ECB og Kommissionen. Hvert EU-land udpeger to repræsentanter (én tjenestemand og én fra den nationale centralbank) samt to suppleanter. Kommissionen og ECB udpeger hver to ordinære medlemmer og to suppleanter.
EFC mødes i 
to sammensætninger
, dvs. med eller uden medlemmer fra de nationale centralbanker afhængigt af punkterne på dagsordenen for ECOFIN.
EFC mødes også i en sammensætning for euroområdet, 
Eurogruppens Arbejdsgruppe
. I denne sammensætning er det kun medlemmerne i euroområdet, der mødes med Kommissionen og ECB for at forberede Eurogruppens arbejde. Repræsentanterne fra de nationale centralbanker er ikke til stede.
Der vælges en 
formand
 på fuld tid blandt repræsentanterne for de nationale administrationer for en toårig periode, som kan fornys. Han/hun bistås af et 
sekretariat
, der også støtter 
Udvalget for Økonomisk Politik
 og Eurogruppen.
Arbejdsgang
EFC's udtalelser og rapporter vedtages normalt med enstemmighed enten på møder eller ved en skriftlig procedure. Ved afstemninger har hvert ordinært medlem (eller suppleanten i deres fravær) en stemme. Hvis EFC's udtalelse drejer sig om et forhold, der vil føre til en ECOFIN-beslutning, deltager repræsentanterne for de nationale centralbanker og Kommissionen ikke i afstemningen.
Arbejdsgrupper og underudvalg
I maj 2013 blev der oprettet en ekspertgruppe, der skulle komme med henstillinger om at forbedre SMV'ers adgang til kapitalmarkederne og langsigtet finansiering af infrastruktur i Europa. EFC har også underudvalg og arbejdsgrupper på både permanent og 
ad-hoc
 basis til at dække et bredt udvalg af emner, blandt andet:
EU's markeder for statsgæld
 (dvs. markeder for værdipapirer, obligationer osv., som regeringer sælger for at finansiere deres lån)
finansiel stabilitet og spørgsmål vedrørende finansielle tjenesteydelser (såsom tendenser inden for forsikringer og pensionsfonde)
Den Internationale Valutafond
 og relaterede spørgsmål
udstedelse og cirkulation af euromønter
statistik.
HVORNÅR GÆLDER AFGØRELSEN FRA?
Den trådte i kraft den 9. maj 2012.
BAGGRUND
For yderligere oplysninger henvises til:
»Om EFC«
 på Europa-webstedet.
HOVEDDOKUMENT
Rådets afgørelse 
2012/245/EU
 af 26. april 2012 om en revision af Det Økonomiske og Finansielle Udvalgs vedtægter (EUT L 121 af 8.5.2012, s. 22-24)
TILHØRENDE DOKUMENTER
Rådets afgørelse 
98/743/EF
 af 21. december 1998 om de nærmere bestemmelser for sammensætningen af Det Økonomiske og Finansielle Udvalg (EFT L 358 af 31.12.1998, s. 109-110)
Rådets afgørelse 
1999/8/EF
 af 31. december 1998 om fastsættelse af Det Økonomiske og Finansielle Udvalgs vedtægter (EFT L 5 af 9.1.1999, s. 71)
Efterfølgende ændringer af afgørelse 1999/8/EF er blevet indarbejdet i grundteksten. Denne 
konsoliderede udgave
 har ingen retsvirkning.
seneste ajourføring 29.03.2017